Kigalin julistus kehitysmyönteisistä talouskumppanuussopimuksista



Virallinen lehti nro 058 , 01/03/2008 s. 0044 - 0046



Päätöslauselma [1] Kongon demokraattisen tasavallan ja erityisesti sen itäosan tilanteesta sekä tilanteen vaikutuksesta alueeseen AKT:n ja EU:n yhteinen parlamentaarinen edustajakokous, joka - kokoontui Kigalissa (Ruanda) 19.– 22. marraskuuta 2007, - ottaa huomioon työjärjestyksen 17 artiklan 2 kohdan, - ottaa huomioon aiemmin antamansa päätöslauselmat Kongon demokraattisesta tasavallasta ja suurten järvien alueesta, - ottaa huomioon Yhdistyneiden kansakuntien turvallisuusneuvoston päätöslauselmat Kongon demokraattisen tasavallan tilanteesta ja YK:n pääsihteerin kuukausittaiset raportit asiasta, - ottaa huomioon 16. joulukuuta 2004 annetun Euroopan parlamentin päätöslauselman Kongon demokraattisen tasavallan tilanteesta [2], - ottaa huomioon suurten järvien alueen turvallisuutta, vakautta ja kehitystä koskevan sopimuksen, jonka suurten järvien alueen valtioiden ja hallitusten päämiehet allekirjoittivat Nairobissa (Kenia) 16. joulukuuta 2006, - ottaa huomioon 20. marraskuuta 1989 tehdyn lapsen oikeuksia koskevan kansainvälisen yleissopimuksen, jolla kielletään lasten käyttäminen aseellisissa konflikteissa, - ottaa huomioon AKT:n ja EU:n yhteisen parlamentaarisen edustajakokouksen valtuuskunnan selonteon Kongon demokraattisessa tasavallassa 30. heinäkuuta 2006 pidettyjen presidentinvaalien ja 29. lokakuuta 2006 pidettyjen parlamenttivaalien tarkkailusta, - ottaa huomioon neuvoston yhteisen toimen, joka koskee Euroopan unionin (EU) tehtävää antaa neuvoja ja apua Kongon demokraattisen tasavallan turvallisuussektorin uudistamisessa, - ottaa huomioon Kimberleyn prosessin, jonka perimmäisenä tavoitteena on estää veritimanttien välittäminen ja parantaa hallintoa maissa, joissa on rikkaat luonnonvarat, vahvistamalla ja julkaisemalla täysimääräisesti kaikki yhtiöiden suorittamat maksut ja kaikki hallitusten saamat tulot, jotka liittyvät öljyyn, kaasuun ja kaivannaistuotteisiin, A. ottaa huomioon, että useita vuosia kestäneillä aseellisilla konflikteilla on neljä miljoonaa suoraa ja välillistä uhria ja että ne ovat johtaneet siihen, että ainakin 1,5 miljoonaa ihmistä, joista suurin osa naisia ja lapsia, on joutunut siirtymään pois kotiseudultaan ja että Kongon demokraattisen tasavallan sosiaalistaloudelliset infrastruktuurit ovat tuhoutuneet, B. ottaa huolestuneena huomioon, että vuoden 2006 lopusta lähtien noin 300000 Pohjois-Kivun maakunnan alueella asuvaa ihmistä on joutunut pakenemaan kodeistaan niiden taistelujen takia, joihin osallistuvat Kongon demokraattisen tasavallan asevoimat ja syrjäytetyn kenraalin Laurent Nkundan kapinallisjoukot sekä muita aseellisia ryhmittymiä ja joiden takia yhteensä 800000 henkilöä on joutunut siirtymään pois kotiseudultaan, C. ottaa erittäin huolestuneena huomioon lisääntyneen väkivallan, ihmisoikeuksien yleisen rikkomisen, raiskaukset ja muun seksuaalisen väkivallan, jotka kohdistuvat idässä sijaitsevista Pohjois-Kivun ja Etelä-Kivun maakunnista kotoisin oleviin naisiin, D. ottaa erittäin huolestuneena huomioon, että aseelliset joukot käyttävät edelleen lapsia sotilaina ja että heitä palkataan yhä yleisemmin sotilaiksi Kongon demokraattisen tasavallan itäosassa, E. ottaa huolestuneena huomioon Kongon demokraattisen tasavallan itäosan lähes pysyvän epävakauden, jonka takia humanitaariset järjestöt eivät voi jakaa siviiliväestölle elintarvikkeita tai välttämättömyystarvikkeita, kuten lääkkeitä, F. ottaa huomioon, että alueella toimii myös ulkomaisia aseellisia joukkoja, kuten Ruandan entiset asevoimat (ex-FAR)/Interahamwe-joukot (Democratic Forces for the Liberation of Rwanda, FDLR), jotka jatkavat murhien, raiskausten, kidutuksen ja yllätyshyökkäysten kaltaisia hirmutekoja ilman rangaistuksia, minkä takia siviiliväestön on siirryttävä Kongon demokraattisen tasavallan itäosaan ja naapurimaihin, ja katsoo, että tämä on uhkana valtion turvallisuudelle, vakaudelle ja kehitykselle, G. katsoo, että aseellisten konfliktien jatkuminen ja aseellisten kapinallisjoukkojen toiminta suurten järvien alueella on vakavana uhkana alueen rauhallisuudelle, vakaudelle, demokratialle ja kehitykselle; katsoo, että se vaarantaa alueen valtioiden välisen yhteistyön ja kumoaa kansainvälisen yhteisön ponnistelut voimakkaiden ja menestyvien demokraattisten valtioiden luomiseksi kyseiselle alueelle ja kyseisten valtioiden väestön elinolojen parantamiseksi, H. katsoo, että tämän takia on toteuttava kaikki tarvittavat toimet konfliktien päättämiseksi, aseellisten joukkojen riisumiseksi aseista ja kaikkien tulevien konfliktien torjumiseksi, jotta vahvistettaisiin rauhaa ja demokratiaa ja edistettäisiin alueen vakautta ja kehitystä suurten järvien alueen kansalaisten hyvinvoinnin vuoksi ja jotta Kongon demokraattisen tasavallan laillisille instituutioille annettaisiin mahdollisuus suunnata energiansa jälleenrakentamiseen niiden kotimaassa, jonka jatkuvat sodat ovat tuhonneet, I. katsoo, että rauha ja turvallisuus voidaan saavuttaa Kongon demokraattisessa tasavallassa ja suurten järvien alueella ainoastaan tekemällä loppu ulkomaisten ja kansallisten aseellisten ryhmien ja niiden poliittisten järjestöjen luomasta uhkasta Kongon demokraattisessa tasavallassa ja riisumalla kokonaan aseista kaikki puolisotilaalliset ryhmät, jotka tekevät ryöstöretkiä seudulla, J. ottaa huomioon, että kansainvälinen rikostuomioistuin on tutkinut rikoksia, joita Kongon demokraattisessa tasavallassa on mahdollisesti tehty vuodesta 2004 lähtien, K. ottaa huomioon sitoumukset, jotka Kongon demokraattisen tasavallan, Ruandan, Ugandan ja Burundin asevoimien johtajat tekivät "kolmikanta plus" -huippukokouksessaan (Tripartite Plus) Kigalissa 28. elokuuta 2007, sekä sitoumukset, jotka kyseisten valtioiden ulkoministerit tekivät 16. syyskuuta 2007 pyrkiäkseen rauhaan riisumalla aseista alueilla toimivat aseelliset kapinallisjoukot; ottaa huomioon yhteisen julistuksen, jonka Kongon demokraattisen tasavallan ja Ruandan ulkoministerit antoivat Kinshasassa 3. ja 4. syyskuuta 2007 pidetyn kokouksen päätteeksi, L. ottaa huomioon Kongon demokraattisen tasavallan hallituksen ja Ruandan tasavallan hallituksen yhteisen tiedotteen, joka koskee yhteistä toimintatapaa molempien valtioiden ja suurten järvien alueen rauhaa ja vakautta uhkaavien tekijöiden poistamiseksi ja jonka kyseisten kahden valtion ulkoministerit allekirjoittivat 9. marraskuuta 2007 YK:n avustuksella ja Yhdysvaltain ja EU:n edustajien läsnä ollessa ja jossa esitetään yleisesti mahdollisuudet rauhaan ja yhteistyöhön alueen maiden välillä, M. ottaa huomioon, että Kongon demokraattisen tasavallan presidentti Joseph Kabila ja hänen ugandalainen kollegansa Yoweri Museveni tapasivat Tansaniassa syyskuussa 2007 perustaakseen YK:n tukemana yhteiset asevoimat, joilla pyritään syrjäyttämään alueen epävakautta lisäävät LRA:n (Lord's Resistance Army) kapinallisjoukot, ja käynnistääkseen yhteisiä öljynporaustoimia, N. ottaa huomioon, että Kongon demokraattisessa tasavallassa on runsaasti muun muassa malmivaroja ja metsää, joita on hallittava harkiten ja tehokkaasti kyseisen valtion taloudellisen ja sosiaalisen kehityksen varmistamiseksi, O. ottaa huomioon kaivosteollisuuden avoimuutta ajavan hankkeen (Extractive Industries Transparency Initiative, EITI), johon Kongon demokraattinen tasavalta on liittynyt, P. ottaa huomioon Kongon demokraattisen tasavallan hallituksen päätöksen arvioida uudelleen kaivostoimintaa ja metsätaloutta koskevat sopimukset, jotka on tehty sodan ja siirtymäkauden aikana, Q. katsoo, että Kongon kansalaisten 18. joulukuuta 2005 hyväksymä uusi perustuslaki tarjoaa sen vakaan perustan, jota tarvitaan oikeusvaltion periaatteisiin perustuvan valtion ja aidosti demokraattisen yhteiskunnan rakentamiseksi, R. ottaa huomioon, että Kongon demokraattisessa tasavallassa 30. heinäkuuta 2006 pidetyt monipuolueiset presidentinvaalit ja 29. lokakuuta 2006 pidetyt monipuolueiset parlamenttivaalit ovat antaneet kansalaisille uudelleen toivoa rauhan, vakauden ja hyvinvoinnin aikakaudesta useiden vuosien diktatuurin ja sodan jälkeen; ottaa huomioon, että kunnallisvaaleja ollaan järjestämässä tällä hetkellä, S. katsoo, että Kongon kansalaisilla on oikeus saada hallituksen elimiltä yhdenvertaista suojaa erityisesti turvallisuuden osalta, ja että heillä oikeus saada turvaa heille itselleen ja omaisuudelleen, T. ottaa huomioon, että Kongon parlamentti on äskettäin antanut säädöksen poliittisen opposition asemasta Kongon demokraattisessa tasavallassa vahvistaakseen demokratiaa ja poliittisen opposition roolia valtion hallinnossa, 1. kehottaa kaikkia Kongon demokraattisen tasavallan itäosassa konflikteihin osallistuvia osapuolia kunnioittamaan ihmisoikeuksia ja kansainvälisiä humanitaarisia lakeja, lopettamaan kaikki siviileihin kohdistuvat hyökkäykset ja antamaan humanitaaristen järjestöjen saapua auttamaan siviiliväestöä; 2. kannattaa sitä, että ihmisoikeuksien rikkojat, sotarikosten ja ihmisyyttä vastaan tehtyjen rikosten tekijät, naisiin kohdistuvaan seksuaaliseen väkivaltaan syyllistyneet henkilöt ja lapsisotilaita palkkaavat henkilöt ilmoitetaan ja tunnistetaan ja heitä syytetään ja heille annetaan rangaistukset kansallisen ja kansainvälisen rikosoikeuden mukaisesti; 3. pyytää Kongon demokraattisen tasavallan hallitusta ja Yhdistyneiden Kansakuntien rauhanturvaoperaatiota Kongon demokraattisessa tasavallassa (MONUC) takaamaan asianmukaisen turvallisuuden humanitaaristen järjestöjen jäsenille; 4. kehottaa EU:n jäsenvaltioiden ja AKT-maiden hallituksia, Euroopan unionin neuvostoa, Euroopan komissiota, YK:ta ja Afrikan unionia (AU) tekemään kaikkensa tarjotakseen tehokasta ja asianmukaista apua Kongon demokraattisen tasavallan itäosan väestölle ja puuttuakseen humanitaariseen katastrofiin; 5. ilmaiseen syvän huolensa niiden maan sisällä siirtymään joutuneiden henkiöiden ja pakolaisten tilanteesta ja määrästä, jotka oleskelevat vielä naapurimaissa, ja pyytää Kongon demokraattisen tasavallan viranomaisia ja kohdemaita tekemään kaikkensa helpottaakseen kongolaisten pakolaisten turvallista paluuta, erityisesti tekemällä täysimääräisesti yhteistyötä YK:n elintarvikeohjelman (WFP) ja YK:n pakolaisjärjestön (UNHCR) kaltaisten kumppaneiden kanssa; 6. kehottaa Euroopan komissiota ja neuvostoa valmistelemaan yhdessä kansalaisjärjestöjen ja Kongon demokraattisen tasavallan hallituksen kanssa Kongon demokraattista tasavaltaa koskevan humanitaarisen ohjelman, jonka tarkoituksena on tarjota enemmän ja parempaa sairaanhoitoa Kongon kansalaisille; 7. kehottaa Euroopan komissiota tarjoamaan tukea, myös taloudellista apua, rauhankonferenssin järjestämiseen Kivussa, jotta kansalaiset voisivat osallistua kestävän ratkaisun etsimiseen; 8. panee asianmukaisesti merkille Burundin, Kongon demokraattisen tasavallan, Ugandan ja Ruandan yhteiset sitoumukset ja erityisesti Ruandan ja Kongon demokraattisen tasavallan Nairobissa 9. marraskuuta 2007 allekirjoittaman yhteisen tiedotteen, jossa tavoitteeksi asetetaan yhteisen ja kestävän ratkaisun löytyminen alueen turvallisuusongelmiin, ja kiittää osapuolia niiden ponnisteluista; 9. kehottaa kaikkia osapuolia kunnioittamaan tiukasti tehtyjä sitoumuksia ja kehottaa YK:ta, EU:ta, Afrikan unionia, kyseisten valtioiden kumppaneita sekä suurten järvien aluetta tukevien valtioiden ryhmää (Friends of the Great Lakes) tukemaan vahvasti ja aktiivisesti näiden sitoumusten ja suurten järvien alueen turvallisuutta, vakautta ja kehitystä koskevan sopimuksen täytäntöönpanoa; 10. kehottaa Kongon demokraattisen tasavallan hallitusta käynnistämään MONUC:in — jonka varoja on lisättävä — tukemana ja 9. marraskuuta 2007 annetun yhteisen tiedotteen 9 b kohdan mukaisesti kiireellisesti sotilaallisia operaatioita kansanmurhiin syyllistyvän sotilaallisen järjestön ex-FAR:n/Interahamwen riisumiseksi aseista Kongon demokraattisessa tasavallassa ja kehottaa toteuttamaan nämä operaatiot samanaikaisesti niiden operaatioiden kanssa, joiden tavoitteena on riisua aseista laittomat aseelliset ryhmittymät Pohjois- ja Etelä-Kivussa; 11. on tyytyväinen Kinshasassa 3. ja 4. syyskuuta 2007 pidetyssä Ruandan ja Kongon demokraattisen tasavallan ulkoministerien kokouksessa ilmaistuun tahtoon palauttaa entiselleen suhteet kyseisten kahden valtion välillä ja tukee niitä tässä asiassa; 12. vaatii suurten järvien alueen turvallisuutta, vakautta ja kehitystä koskevan sopimuksen kaikkia osapuolia ratifioimaan ja panemaan sen täytäntöön täysimääräisesti; 13. kehottaa toteuttamaan toimia kansallisella ja kansainvälisellä tasolla oikeusvaltion periaatteiden vahvistamiseksi Kongon demokraattisessa tasavallassa, erityisesti hallinnon ja turvallisuuden alalla; 14. pyytää valtiovallan palauttamista ja kunnioittamista koko valtiossa, mikä tarkoittaa kaikkien kapinallisryhmien riisumista aseista; 15. kehottaa kansainvälistä yhteisöä, myös EU:n jäsenvaltioita ja AKT-maita, kunnioittamaan lupauksiaan, jotka koskevat yhteistyön tekemistä Kongon demokraattisen tasavallan kanssa, ja auttamaan vakauden palauttamisessa maan itäosiin; 16. kehottaa YK:ta, EU:ta, Afrikan unionia ja muita Kongon demokraattisen tasavallan kumppaneita jatkamaan tukea maan viranomaisten ponnisteluille armeijan, poliisin, turvallisuuspalvelun ja oikeuslaitoksen uudistamiseksi, jotta valtion asema ja sille kuuluva valta voitaisiin vahvistaa uudelleen, sillä ne ovat olennaisia tekijöitä rauhan ja turvallisuuden vakiinnuttamisessa kyseisessä valtiossa ja suurten järvien alueella; 17. on tyytyväinen demokraattisesti valittujen instituutioiden perustamiseen Kongon demokraattisessa tasavallassa ja kehottaa valtion päämiehiä toteuttamaan kaikki tarvittavat toimet demokratian vahvistamiseksi ja sen varmistamiseksi, että Kongon kansan kaikki aktiiviset vaikuttajat osallistuvat maan hallintoon perustuslain mukaisesti; 18. on tyytyväinen siihen, että Kongon demokraattisen tasavallan parlamentti on antanut säädöksen, jolla vahvistetaan poliittisen opposition asema, ja kehottaa saattamaan sen nopeasti voimaan ja soveltamaan sitä menestyksekkäästi; 19. kehottaa EU:ta ja kansainvälistä yhteisöä tukemaan alun perin vuodeksi 2007 suunniteltujen paikallis- ja kunnallisvaalien järjestämistä, sillä ne ovat viimeinen vaihe Kongon vaaliprosessissa; 20. panee merkille päätöksen arvioida uudelleen kaivostoimintaa ja metsätaloutta koskevat sopimukset, jotka on tehty sodan ja siirtymäkauden aikana, jotta niistä voitaisiin neuvotella uudelleen, ja kehottaa Kongon demokraattisen tasavallan hallitusta ottamaan käyttöön avoimen mekanismin valtion luonnonvarojen hallinnointia varten, jotta parlamentti sekä kansalaisyhteiskunta voisivat esittää ehdotuksia Kongon kansalaisten etujen mukaisesti; 21. katsoo, että valtion luonnonvarojen saatavuus, niiden demokraattinen valvonta ja niiden tasapuolinen jakaminen kaikkien kansalaisten etujen mukaisesti on ratkaisevan tärkeää valtion kestävän kehityksen kannalta; 22. kehottaa Euroopan komissiota ja Euroopan unionin neuvostoa vahvistamaan niiden nykyisiä yhteistyöyhteyksiä Kongon demokraattisen tasavallan hallituksen kanssa valtion luonnonvarojen hyödyntämisen valvonnan alalla; 23. kehottaa yhteispuheenjohtajiaan välittämään tämän päätöslauselman AKT-EU-neuvostolle, Euroopan komissiolle, Kongon demokraattisen tasavallan ja suurten järvien alueen valtioiden hallituksille, YK:n pääsihteerille ja Afrikan unionin komissiolle. [1] AKT:n ja EU:n yhteinen parlamentaarinen edustajakokous hyväksyi päätöslauselman 22. marraskuuta 2007 Kigalissa (Ruanda). [2] EUVL C 226 E, 15.9.2005, s. 359. -------------------------------------------------- Liite V Kigalin julistus kehitysmyönteisistä talouskumppanuussopimuksista Kigalissa (Ruanda) 19.– 22. marraskuuta 2007 kokoontunut AKT:n ja EU:n yhteinen parlamentaarinen edustajakokous, joka: I. Johdanto A. ottaa huomioon, että Cotonoun sopimuksen mukaan osapuolet sopivat tekevänsä uusia Maailman kauppajärjestön (WTO) sääntöjen mukaisia kaupankäyntijärjestelyjä, joilla poistetaan asteittain niiden välisen kaupan esteitä, vahvistetaan yhteistyötä kaikilla kauppaan ja kehitykseen liittyvillä aloilla, hyödynnetään nykyistä yhteisön säännöstöä ja parannetaan markkinoille pääsyä, B. katsoo, että alueellisten markkinoiden perustaminen on ratkaiseva tekijä talouskumppanuussopimusten menestyksekkään täytäntöönpanon kannalta, ja katsoo, että alueellinen yhdentyminen on tärkeä perusta AKT-maiden sosiaaliselle ja taloudelliselle kehitykselle, C. ottaa huomioon, että AKT:n ja EU:n taloudellisen yhteistyön ja kaupan alan yhteistyön tavoitteena on edistää kehitystä ja AKT-maiden asteittaista integroitumista maailmantalouteen, D. ottaa huomioon, että Kapkaupungin julistuksen mukaan talouskumppanuussopimuksia koskevien neuvottelujen päätavoitteena on vahvistaa AKT-maiden talouksia, E. ottaa huomioon, että Kapkaupungin julistuksessa kehotettiin jäsentämään neuvottelut avoimesti ja siten, että niissä otetaan huomioon erot neuvotteluosapuolten resursseissa ja kehitystahossa, F. ottaa huomioon, että tähän mennessä yksikään AKT:n neuvotteluryhmistä ei ole erinäisistä syistä kyennyt saattamaan päätökseen neuvotteluja kattavasta talouskumppanuussopimuksesta, II. Neuvotteluprosessi 1. toteaa AKT-valtioiden ilmoittaneen, että komissio on painostanut niitä allekirjoittamaan talouskumppanuussopimuksen, mikä ei ole AKT-EU-kumppanuuden hengen mukaista; 2. kehottaa Euroopan unionia tunnustamaan, että AKT-maat tarvitsevat enemmän aikaa arvioida kattavasti ehdotettujen sopimusten vaikutuksia, sillä neuvotteluja on käyty tosissaan vasta viimeisten kahden vuoden ajan; 3. panee huolestuneena merkille Euroopan komission ilmoituksen siitä, että elleivät sopimukset ole voimassa, monille muista kuin vähiten kehittyneistä AKT-maista vietäville tuotteille määrätään tulleja 1. tammikuuta 2008 lähtien, mikä vaarantaa miljoonien työntekijöiden hyvinvoinnin ja elinkeinon AKT-maissa; 4. panee merkille, että Euroopan komissio on hiljattain päättänyt soveltaa kaksivaiheista lähestymistapaa, jotta vältetään joidenkin AKT-maiden kaupan häiriöt, ja jatkaa vielä 31. tammikuuta 2007 jälkeen neuvotteluja kattavista, kehitysmyönteisistä talouskumppanuussopimuksista; 5. korostaa alueellisten markkinoiden merkitystä ja painottaa, että on vältettävä sellaista kaksivaiheista lähestymistapaa tai muita aloitteita, jotka voivat haitata meneillään olevaa AKT-maiden alueellista yhdentymistä; 6. korostaa, että Euroopan komission on kunnioitettava Cotonoun sopimuksessa annettuja sitoumuksia varmistaa, että niille AKT-maille — muut kuin vähiten kehittyneet maat mukaan lukien — jotka eivät ole valmiita tekemään talouskumppanuussopimusta, luodaan uusi kaupan alan kehys, joka vastaa niiden senhetkistä tilannetta ja on Cotonoun sopimuksen 37 artiklan 6 kohdan mukainen; 7. pyytää osapuolia sisällyttämään kaikkiin talouskumppanuussopimuksiin lausekkeen määräaikaisesta tarkistamisesta sopimusten täytäntöönpanon arvioimiseksi ja tarvittavien mukautusten tekemiseksi; III. Periaatteet Yleinen lähestymistapa 8. katsoo, että kaikilla tehtävillä sopimuksilla, olivatpa ne väliaikaisia järjestelyjä tai täydellisiä talouskumppanuussopimuksia, on varmistettava, että mikään maa ei ole heikommassa asemassa neuvottelujen määräajan umpeuduttua; 9. kehottaa mukauttamaan vähiten kehittyneen maan aseman saamisen kynnystä väliaikaisissa sopimuksissa kunkin vähiten kehittyneen maan kehitystasoon; 10. korostaa, että talouskumppanuussopimusalueiden alueellinen yhdentyminen on otettava sopimusten perusperiaatteeksi ja että talouskumppanuussopimusten on oltava johdonmukaisia AKT-maiden alueellista yhdentymistä koskevien aloitteiden kanssa ja autettava vahvistamaan niitä; Markkinoille pääsyn helpottaminen 11. katsoo, että niille vähiten kehittyneille maille, joiden kanssa ei ole vielä tehty väliaikaista sopimusta, kaikki paitsi aseet -aloite ei ole yksistään riittävä, vaan siihen olisi kytkettävä parannetut ja yksinkertaistetut alkuperäsäännöt; 12. korostaa, että alkuperäsääntöjen yksinkertaistaminen on edellytys ja että uusien sopimusten täytäntöönpanoon olisi sisällytettävä kaikki tarvittava joustavuus; 13. korostaa, että Euroopan komission olisi sisällytettävä sopimuksiin asianmukaisia määräyksiä yksipuolisuudesta, erityisesti mitä tulee pääsääntöisesti kaiken kaupan määrittelemiseen, arkojen tuotteiden sisällyttämiseen ja siirtymäkausien pituuteen sekä vapauttamisten tahtiin, jossa on otettava huomioon kehitystason viitearvot, turvalausekkeet ja riidanratkaisumenettelyt; 14. huomauttaa, että Euroopan komission tekemät uuden sukupolven vapaakauppasopimukset saattavat johtaa AKT-maiden nykyisin nauttimien kauppaetujen heikkenemiseen entisestään ja että EU:n olisi otettava tämä huomioon ja tuettava asianmukaisesti AKT-maiden mukautumispyrkimyksiä, kilpailukyvyn kohentamista ja tulorakenteen monipuolistamista; 15. kehottaa antamaan AKT-maille asianmukaista taloudellista ja teknistä apua, jotta ne kykenevät täyttämään EU:n tuontisäännökset ja standardit ja saamaan täyden hyödyn markkinoille pääsyn helpottamisesta; Tarjontarajoitteiden purkaminen 16. on huolestunut monista Euroopan komission esittämistä sopimuskohdista, jotka koskevat palveluja, kilpailua, teollis- ja tekijänoikeuksia ja julkisia hankintoja, sillä jotkut AKT-alueet eivät halua käsitellä näitä, ja kehottaa Euroopan komissiota joustavuuteen asian suhteen; 17. pitää valitettavana muutetun Cotonoun sopimuksen ratifioinnissa viivästymistä, joka saattaa haitata kymmenennen Euroopan kehitysrahaston (EKR) toteuttamista ja aiheuttaa vajauksen AKT-EU-yhteistyön vuotuisiin tukiin, ja kannustaa siksi kaikkia osapuolia saattamaan ratifiointiprosessin päätökseen mahdollisimman pian; 18. korostaa, että vain tavarakauppaa koskevaan sopimukseen on sisällytettävä erityismääräyksiä talouskumppanuussopimuksiin liittyvästä kauppa-avusta EKR-rahoituksen lisäksi, jotta voidaan luoda tarjontavalmiuksia ja käsitellä kaupan vapautuksen sosiaalisia vaikutuksia AKT-maissa; 19. korostaa lisäksi, että EKR-varojen myöntämistä ei saa kytkeä talouskumppanuussopimusten allekirjoittamiseen tai tehdä siitä riippuvaiseksi; Valtion tulorakenteen monipuolistaminen 20. kehottaa kiinnittämään enemmän huomiota AKT-maiden haasteena olevaan valtion tulorakenteen monipuolistamiseen, varsinkin kun tuontitullit poistuvat käytännössä kaikesta EU:n kanssa käytävästä kaupasta; 21. pitää myönteisenä ehdotettua talouskumppanuussopimusten alueellista rahastoa, johon sisältyy Euroopan komission ja EU:n jäsenvaltioiden rahoittama julkisen talouden sopeutusjärjestely ja jolla tuetaan taloudellisesti AKT-maiden tulorakenteen monipuolistamista koskevia aloitteita ja reilun kaupan aloitteita; Yhteisen maatalouspolitiikan uudistamisen vaikutukset ulkomaankauppaan 22. kehottaa EU:ta varmistamaan, että yhteisen maatalouspolitiikan (YMP) uudistukset ovat täysin sopusoinnussa unionin kehitysyhteistyöpolitiikan ja AKT-yhteistyön tavoitteiden kanssa; 23. uskoo, että aiemmista maatalousuudistuksista (banaani- ja rommialan mukautukset ja EU:n YMP:n uudistus mukaan lukien) saatuja tärkeitä kokemuksia on syytä soveltaa sokerialan tukitoimenpiteiden suunnitteluun ja täytäntöönpanoon; Sukupuolikysymykset 24. pitää valitettavana, että tähän mennessä ei ole kehitetty erityisiä positiivisia toimenpiteitä tyttöjen ja naisten oikeuksien turvaamiseksi ja edistämiseksi Cotonoun sopimuksen 31 artiklan mukaisesti ja että talouskumppanuussopimusneuvotteluissa ei ole sovellettu sukupuolten tasa-arvon valtavirtaistamista; kehottaa siksi Euroopan komissiota laatimaan neuvottelujen kuluessa ja niiden päätyttyä systemaattisen analyysin talouskumppanuussopimusten sosiaalisista vaikutuksista kaikkein haavoittuvimpiin ryhmiin; Päätelmä 25. suostuu järjestämään yhteisen parlamentaarisen edustajakokouksen suorittaman valvonnan, jotta voidaan seurata julkisesti talouskumppanuussopimusten täytäntöönpanon kauppa- ja kehitysvaikutuksia, lisätä kehitysyhteistyötoimien johdonmukaisuutta ja luoda järjestelyjä, joilla varmistetaan vastuuvelvollisuus ja säännöllinen raportointi siitä, miten talouskumppanuussopimukset edistävät tasapuolista ja kestävää kehitystä; 26. korostaa, että yhteinen parlamentaarinen edustajakokous aikoo jatkossakin varmistaa, että uusilla kaupan alan kehyksillä ei jätetä yhtään yksittäistä maata heikompaan asemaan ja että uusilla kauppajärjestelyillä edistetään hyvinvointia ja kestävää kehitystä kaikissa AKT-maissa. --------------------------------------------------